
טקסט הדף



 פועל בכניסתו משלו ביציאתו משל בעל הבית שנאמר {תהילים קד-כב} תזרח השמש יאספון ואל מעונתם ירבצון יצא אדם לפעלו ולעבודתו עדי ערב וליחזי היכי נהיגי בעיר חדשה וניחזי מהיכא קא אתו בנקוטאי איבעית אימא דאמר להו דאגריתו לי כפועל דאורייתא דרש רבי זירא ואמרי לה תני רב יוסף מאי דכתיב {תהילים קד-כ} תשת חשך ויהי לילה בו תרמוש כל חיתו יער תשת חשך ויהי לילה זה העולם הזה שדומה ללילה בו תרמוש כל חיתו יער אלו רשעים שבו שדומין לחיה שביער תזרח השמש יאספון ואל מעונתם ירבצון תזרח השמש לצדיקים יאספון רשעים לגיהנם ואל מעונתם ירבצון אין לך כל צדיק וצדיק שאין לו מדור לפי כבודו יצא אדם לפעלו יצאו צדיקים לקבל שכרן ולעבודתו עדי ערב במי שהשלים עבודתו עדי ערב ר' אלעזר ב''ר שמעון אשכח לההוא פרהגונא דקא תפיס גנבי אמר ליה היכי יכלת להו לאו כחיותא מתילי דכתיב בו תרמוש כל חיתו יער איכא דאמרי מהאי קרא קאמר ליה {תהילים י-ט} יארב במסתר כאריה בסוכו דלמא שקלת צדיקי ושבקת רשיעי א''ל ומאי אעביד הרמנא דמלכא הוא אמר תא אגמרך היכי תעביד עול בארבע שעי לחנותא כי חזית איניש דקא שתי חמרא וקא נקיט כסא בידיה וקא מנמנם שאול עילויה אי צורבא מרבנן הוא וניים אקדומי קדים לגרסיה אי פועל הוא קדים קא עביד עבידתיה ואי עבידתיה בליליא רדודי רדיד ואי לא גנבא הוא ותפסיה אישתמע מילתא בי מלכא אמרו קריינא דאיגרתא איהו ליהוי פרונקא אתיוה לרבי אלעזר ברבי שמעון וקא תפיס גנבי ואזיל שלח ליה ר' יהושע בן קרחה חומץ בן יין עד מתי אתה מוסר עמו של אלהינו להריגה שלח ליה קוצים אני מכלה מן הכרם שלח ליה יבא בעל הכרם ויכלה את קוציו יומא חד פגע ביה ההוא כובס קרייה חומץ בן יין אמר מדחציף כולי האי שמע מינה רשיעא הוא אמר להו תפסוהו תפסוהו לבתר דנח דעתיה אזל בתריה לפרוקיה ולא מצי קרי עליה {משלי כא-כג} שומר פיו ולשונו שומר מצרות נפשו זקפוהו קם תותי זקיפא וקא בכי אמרו ליה רבי אל ירע בעיניך שהוא ובנו בעלו נערה מאורסה ביום הכפורים הניח ידו על בני מעיו אמר שישו בני מעי שישו ומה ספיקות שלכם כך ודאית שלכם על אחת כמה וכמה מובטח אני בכם שאין רמה ותולעה שולטת בכם ואפי' הכי לא מייתבא דעתיה אשקיוהו סמא דשינתא ועיילוהו לביתא דשישא וקרעו לכריסיה הוו מפקו מיניה דיקולי דיקולי דתרבא ומותבי בשמשא בתמוז ואב ולא מסרחי כל תרבא נמי לא סריח כל תרבא לא סריח שורייקי סומקי מסריח הכא אף על גב דאיכא שורייקי סומקי לא מסריח קרי אנפשיה {תהילים טז-ט} אף בשרי ישכון לבטח ואף ר' ישמעאל ברבי יוסי מטא 

רש"י



 בכניסתו. לעיר: משלו. צריך לוותר משלו אצל בעל הבית ולהחשיך אצלו: וביציאתו. למלאכתו בבוקר: משל בעל הבית. אינו צריך להקדים אלא עם הנץ החמה: יאספון. החיות דלעיל מיניה כתיב תשת חושך ויהי לילה בו תרמוש כל חיתו יער תזרח השמש וגו' וסמיך ליה יצא אדם לפעלו ולעבודתו עדי ערב עד שתחשך: וליחזי היכי נהיגי. בעיר והכל כמנהג המדינה ודריש לקיש מאי היא: בנקוטאי. שנתלקטו במקומות הרבה ויש מקום שמקדימין ויש מקום שמחשכין וליכא למיסמך אלא אדאורייתא: אלו רשעים שבו. שמניחין להן יכולת להלך ברשעם ואין נפרעין מהם: תזרח השמש. לעולם הבא: ואל מעונותם ירבצון. הצדיקים: עדי ערב. עד יום מותו: פרהגונא. ממונה של מלך: תפיס גנבי. בודק אחריהן ותופסן: היכי יכלת להו. להבין תחבולותם: לאו כחיותא מתילי. וכי לא כחיות נמשלו שמתחבאות ביום במסתריהם: דלמא. הני דשקלת צדיקי נינהו: הרמנא דמלכא הוא. מצות המלך היא: בארבע שעי. שהיא שעת סעודה והכל נכנסין בחנויות וסועדין: אקדומי אקדים לגירסיה. השכים בעוד לילה ולכך הוא מנמנם: ואי פועל הוא. שכיר יום: ואי עבידתיה בליליא. אומן שמלאכתו בלילה: רדודי רדיד. תרגום (שמות לט) וירקעו את פחי. ורדידו מותח חוטי נחושת וברזל לעשות מחטין ואומנותו בלילה לפי שמושכו בכלי אומנותו בנקבים דקים זה דק מזה ואין קולו נשמע בלילה ואפילו לא נשמע קול פטיש בביתו באותו לילה אין לך לתופסו על כך דלמא רדודי רדיד: גנבא הוא. ולכך הוא ישן שניעור בלילה לארוב עוברי דרכים או לחפור בתים: קריינא דאיגרתא. משל הוא: פרוונקא. שליח: חומץ בן יין. רשע בן צדיק: יבא בעל הכרם. הקב''ה כי כרם ה' צבאות בית ישראל: ויכלה. ויטול את קוציו של כרם: קרי עליה. על הכובס: זקפוהו. תלאוהו: קם. רבי אלעזר: תותי זקיפא. תחת העץ: על נערה מאורסה. שהיא בסקילה וכל הנסקלין נתלין: ודאית שלכם. מקום שיש טעם בדבר כגון הנך דניימי בחנותא: דיקולי דתרבא. סלים מלאים שומן לפי שבעל בשר היה מאוד: בשמשא. לנסות אם יסריח וירום תולעים: כל תרבא לא מסרח. אא''כ יש בשר עמו: שורייקי סומקי. גוונים אדומים והן מין הבשר: 

תוספות



 פועל בכניסתו משלו. פי' בכניסתו לביתו מן המלאכה משלו ' בשעה שהיא שלו דהיינו אחר יציאת הכוכבים לפי שחזרה לבית אינו לצורך בעל הבית ולכך אין לו להתבטל בשביל החזרה שאינה ממלאכת בעה''ב וביציאתו למלאכה משל בעה''ב דזמן המלאכה הוא מהנץ עד צאת הכוכבים ולא מעמוד השחר כדמשמע בפרק אמר להם הממונה (יומא דף כח: ושם) דתנן האיר כל המזרח ויצאו כל העם לשכור פועלים משמע שלא היו נכנסים למלאכה עד הנץ וכן משמע בריש פסחים (דף ב: ושם ד''ה ר''א) דקאמר התם דאסור לעשות מלאכה מהנץ בערבי פסחים ואמאי טפי מהנץ אלא לפי שהוא זמן התחלת פועלים לעשות מלאכה ואע''ג דבעזרא כתיב גבי בנין בית המקדש שהיו עושין מעלות השחר התם משום כבוד בהמ''ק הוו מקדמי טפי אבל שאר פועלין לא היו יוצאין למלאכה אלא מהנץ ואילך שההליכה היא לצורך בעל הבית ואע''פ שמזכיר כניסה שהיא בסוף היום קודם יציאה שהיא בבקר כן דרך הגמרא כההוא דאמר רב יהודה לעולם יכנס אדם בכי טוב ויצא בכי טוב ובעושין פסין (עירובין דף כא.) אבל מטפס ועולה מטפס ויורד ואע''ג דשעת הכנסת פועלים דריש פרק שום היתומים (ערכין דף כא: ושם ד''ה בשעת) היינו שעת הכנסת פועלים למלאכה כדמוכח התם וכן בפ' כל הנשבעין (שבועות דף מח:) מכניס לו פועלים ומוציא לו פועלים התם לשון הכנסה והוצאה הוי אבל הכא נקט כניסה ויציאה דהיינו כניסה לביתו ויציאה מביתו ופי' זה משמע בב''ר ואפילו לשון הכנסה מפרש התם כניסה לביתו והכי איתא התם פרשת ויצא ויבא יעקב מן השדה בערב תנינן תמן השוכר את הפועלים ופסק עמהם להשכים ולהעריב כו' אמר ר' מנא במקום שאין מנהג תנאי ב''ד הוא שתהא הוצאה משל בעה''ב והכנסה משל פועלים הוצאה משל בעה''ב מנין דכתיב (תהלים קד) תזרח השמש יאספון מכאן ואילך יצא אדם לפעלו הכנסה משל פועל מנין דכתיב (שם) ולעבודתו עדי ערב וכן פירש בקונטרס אלא שפירש בכניסתו משלו מוותר משלו שאינו הולך עד אחר צאת הכוכבים ומה שהזכיר ויתור אין נראה לר''י שאינו מוותר כלום ור''ח פירש בכניסתו למלאכתו נותן משלו לבעה''ב וממהר לצאת קודם הנץ שהוא זמנו לצאת ויוצא מעלות השחר ולכך ביציאתו ממלאכתו משל בעה''ב שיוצא קודם צאת הכוכבים שיגיע לביתו עד צאת הכוכבים וזהו משל בעה''ב שהרי דינו היה עד צאת הכוכבים כמו שמביא מן הפסוק וקמ''ל ריש לקיש ששינו העולם מנהגם מדין הפסוק שמביא לקיים הא דאמר לעולם יכנס אדם בכי טוב ופי' שכן משמע בב''ר ואדרב' שם משמע כפי' קמא ועוד קשה לפירושו דמאי פריך וליחזי היכי נהיגי הא ריש לקיש לא אתא למימר שצריך לעשות כן אלא אתא לאשמועינן למה שינו פועלים מנהגם מפועל דאורייתא: 

רשב"א

פועל בכניסתו משלו. יש מפרשים אם נכנס במלאכתו קודם זריחת השמש משלו הוא נותן לבעל הבית, וביציאתו ממלאכתו עם הערב משל בעל הבית הוא שכן משפטו. ויש מפרשים בכניסתו לערב לבית בשעות שלו הוא צריך ליכנס, כלומר לאחר הערב, לפי שהמהלך מן השדה לעיר אינו משתדל לבעל הבית, אבל ביציאתו לעבודתו אינו יוצא ללכת אלא משהתחילו לו שעות של בעל הבית דהיינו משיזרח השמש, לפי שאף כשהפועל הולך מן העיר לשדה בעבודת בעל הבית הוא מתעסק, והיינו דכתיב תזרח השמש יצא אדם לפעלו ויעבוד בעבודתו עדי ערב, וזה נכון. וכן נראה לי מן הירושלמי, דגרסינן התם (פירקין ה"א), ערבי שבתות בין ההשכמה בין הערבה משל בעל הבית, עד איכן כדי למלאת לו חבית של מים ולצלות לו דג ולהדליק לו את הנר. (שיטמ"ק).



וניחזי מהיכא קא אתו. שמעינן מהכא דכל עיר חדשה אם נודע רוב אנשי' מהיכן באו הכל כמנהג אותו מקום שבאו משם. [נמוק"י בשם הרשב"א ודרנב"ר ז"ל.].





ר"ן

פועל בכניסתו משלו פרש"י ז"ל בכניסתו בערב מן השדה לעיר צריך הוא להמתין עד בלילה כדי שיכנס בזמן שלו דהיינו בלילה ואיכא למידק מדאמרי' לקמן בפרק המקבל ועד אימת אמר ר' פפא עד דאתו אריסי מדברא וקיימא כימה ארישייהו ופרש"י ז"ל דהיינו באדר דקיימא כימה באמצע הרקיע בשעה עשירית כי אתו אריסי מדברא אלמא מבעוד יום הם באים לפיכך נראה דהתם ה"פ כי אתו אריסי מדברא דהיינו בחדש שבט וקיימא כימא ארישייהו בסוף י"ב שעות וה"נ משמע מדמוכח סימנא בהכי דאלו באדר ובשעה עשירית היכי מתחזות כימה ארישייהו דמתנא בי' סימנא והרי עדיין יום גדול אלא וודאי בשבט וכדאמרן:


ונחזי מהיכא אתו מנקוטאי מיהא שמעי' דכל עיר חדשה אם נודע רוב אנשי' מהיכן באו הכל כמנהג אותו מקום שבאו משם:


ירושלמי בני טברי' לא משכימין ולא מעריבין בני בית מעון משכימין ומעריבין בני טברי' שעלו לשכור מבית מעון ובני בית מעון שעלו לשכור מטברי' בני בית מעון שעלו לשכור מטברי' נשכרין כבני טברי' אבל אדם שעלו מטברי' לשכור פועלים מבית מעון יכול הוא מימר הן סלקת במחשבתכון דלא הוינא משכח מוגר פועלים מטבריא אלא בגין דשמעת עליכם שאתם משכימין ומעריבין בגין כן סלקית להכא:

המאירי

כל שהיא עיר חדשה ואין בה מנהג ידוע ואף אותם שנתישבו בתוכה לא באו ממקום אחד אלא ממקומות מפוזרים אין כופין את הפועלים להשכים עד שתזרח השמש אבל כופין אותם להעריב מעתה פועל שהשכים מוותר הוא משלו וכשמעריב אין כאן ותור אלא מן הדין כך הוא והוא שאמרו פועל בכניסתו משלו ביציאתו מבעל הבית שנאמר תזרח השמש יאספון וכו' ולעבודתו עדי ערב ואם היה שם מנהג והתנה שהוא שוכרם על צד הדין מעריב ואינו משכים הא כל שהיה שם מנהג ושכר סתם מניחין את הדין והולכין אחר המנהג ועל זה אמרו בתלמוד המערב זאת אומרת מנהג מבטל הלכה:



תלמידי חכמים וחסידים ואנשי השם ראוי להם על כל פנים להרחיק עצמם שלא להתודע לרשות וכל שכן לקבל מהם מנוי לתפוש גנבים וליסטים ושאר רשעי הדור לימסר להריגה שכל שעושה כן הרי הוא גורם ליהרג הרבה נפשות מדין המלכות שלא מדין תורה וכל שמסבב מיתתו שלא בדין תורה הרי זה אחד ממיני המלשינות והמסירה וכמו שאמרו לאחד מגדוליהם עד מתי אתה מוסר עמו של אלהינו להריגה ואע"פ שהתנצל על זה ואמר קוצים אני מכלה מן הכרם כבר השיבוהו יבא בעל הכרם ויכלה את קוציו ואם תאמר שאף הוא מניחם אלא אם כן נודע בהם שמתחייבים מדיני ישראל הרי עובר על חקי המלכות וטכסיסיו ואף זה אסור לו וכמו שאמר אחד מגדוליהם ומאי אעביד הורמנא דמלכא אנא אחר שכן אין בה אלא להתרחק מזו ומכיוצא בה ולהשתדל עליה בכל כחו כבר השיבו לאחד מהם אביך ברח ללודקיא את ברח לאסיא:





שיטה מקובצת

פועל בכניסתו משלו. יש מפרשים אם נכנס במלאכתו קודם זריחת השמש משלו הוא נותן לבעל הבית וביציאתו ממלאכתו עם הערב משל בעל הבית הוא שכן משפטו ויש מפרשים בכניסתו לערב לבית בשעות שלו הוא צריך ליכנס כלומר לאחר הערב לפי שהמהלך מן השדה לעיר אינו משתדל לבעל הבית אבל ביציאתו לעבודתו אינו יוצא ללכת אלא משהתחילו לו שעות של בעל הבית דהיינו משיזרח השמש לפי שאף כשהפועל הולך מן העיר לשדה בעבודת בעל הבית הוא מתעסק והיינו דכתיב תזרח השמש יצא אדם לפעלו ויעבוד בעבודתו עדי ערב וזה נכון. וכן נראה לי מן הירושלמי דגרסינן התם ערבי שבתות בין ההשכמה בין הערבה משל בעל הבית עד איכן כדי למלאת לו חבית של מים ולצלות לו דג ולהדליק לו את הנר. הרשב"א.  


וזה לשון הריטב"א: פועל בכניסתו משלו וכו'. פירש רש"י פועל בכניסתו בערב לעיר צריך לוותר משלו אצל בעל הבית להחשיך אצלו וביציאתו למלאכתו לבקר משל בעל הבית שאינו צריך להקדים אלא שילך עם הנץ החמה. ובדרך אחר פירשו בתוספות לפי שטה זו פועל בכניסתו בערב משלו צריך לתת בחירתו שלא יכנס אלא לאחר צאת הכוכבים כי חורתו לצורך עצמו היא ואין לו לבא ביומו של בעל הבית אבל ביציאתו בבקר הליכתו לצורך בעל הבית היא וכיון שכן הולך לאחר הנץ החמה שהוא יומו של בעל הבית ואין לו להקדים קודם לכה ואחרים פירשו פועל בכניסתו למלאכה בבקר צריך לתת משלו שיקדים ללכת קודם הנץ החמה שיתחיל מלאכתו בשדה בשתנץ החמה וביציאתו מן המלאכה יטול משל בעל הבית שיצא מן השדה קודם צאת הכוכבים ויהיה בביתו כשיצאו הכוכבים ותקנו כן כדי שלא יכנס אחר צאת הכוכבים שיש סכנה ומכל מקום נלמוד מדבריו כי בבקר נוטל משלו וביציאתו נוטל מבעל הבית דאלמא זמן פועל הוא מהנץ החמה עד צאת הכוכבים וזה פירוש נכון וכן משמע במדרש תהלים ולעבודתו עדי ערב מכאן אמרו חז"ל שתהא היציאה של בעל הבית והכניסה של פועל. וצריך הפועל שתזרח לו השמש בשדה למלאכתו ושיהא בעל הבית משפיע את הפועל בעיר. עד כאן וכן אמרו בירושלמי. עד כאן. 


וליחזי מהיכא אתו. פירוש דכיון דליכא מנהג הכא אית לן למיזל בתר אחרא דאתו מינה. ושמעינן מהכא שההולך ממקום למקום ופוסק שם על שום דבר סתם אם יש שם מנהג הולך אחר המנהג ואם אין שם מנהג הולך אחר מנהג מקומו. הריטב"א ז"ל. 


בעיר חדשה. כתב. הרמ"ך ז"ל וזה לשונו: לענין פסק בני העיר שנתיישבו מחדש קובעים מנהגותם כמנהגות העיר שיצאו משם. ואי לקוטאי נינהו הולכין אחר מנהג העיר החשובה הקרובה להם לא רצו אינם יכולים לכוף זה את זה אלא הולכין על דין תורה. מיהו נראה לומר דהיכא דאמרי מעיקרא נקבע לנו מנהג כדי שלא נהיה אגודות אגודות ואיכא אדם חשוב בהדייהו ומסכים בקביעת מנהגם עמהן יכולין הן לכוף זה את זה כדין ולהסיע על קיצתם שבני העיר כופין זה את זה וצריך עיון. עד כאן. 


אמר להם תפסוהו. והא דדאין בלא עדים והתראה ושלא בזמן סנהדרין שאני הכא דשליחא דמלכא הוא ומדיני המלכות להרוג בלא עדים והתראה לייסר העולם כמו שראינו בדוד שהרג גר עמלקי ושלוחו של מלך כמותו. ומכל מקום במקום שאין כך למלך לעשות כן מחוקי המלכות אף הממונה שלו אינו רשאי ואם אמר לו המלך לעשות כן יהרג ואל יעבור. הריטב"א ז"ל. 


אל ירע בעיניך הוא ובנו בעלו נערה המאורסה. ואם תאמר והלא דינם בסקילה ואמרינן בעלמא אף על פי שבטלו סנהדרין דין ארבע מיתות לא בטלו. יש לומר שלא בטלו שימות במיתה חמורה יותר אבל פעמים שהוא מת במיתה קלה יותר כשם שפעמים שימות על משכבו והכא להקל נשתנה דינו דתליה מענין חנק שהיא יותר קלה מסקילה לדברי הכל ויש אומרים דאתיא כמאן דאמר כל הנסקלין נתלין ואין צורך. הריטב"א ז"ל.





מהרש"א - חידושי הלכות

פרק השוכר את הפועלים


תוספות בד"ה פועל בכניסתו כו' פי' כו' דשעת [הוצאת] והכנסת פועלים דריש פרק שום היתומים היינו שעת הכנסת פועלים למלאכה כו' עכ"ל כצ"ל:


בא"ד לקיים הא דאמר לעולם יכנס אדם בכי טוב כו' עכ"ל אבל מה שממהר לצאת קודם הנץ החמה מקרי שפיר יצא בכי טוב כיון דכבר עלה עמוד השחר ודו"ק:


בא"ד וע"ק לפירושו דמאי פריך וליחזי היכי נהיגי הא ר"ל לא כו' עכ"ל ולא ניחא להו למימר דאקרא פריך וליחזו היכי נהיגי דהקרא איירי שפיר ביישוב העולם דעדיין לא היה אז מנהג ודו"ק:





מהרש"א - חידושי אגדות

פרק השוכר את הפועלים


בו תרמוש כל חיתו יער אלו רשעים כו'. תזרח השמש וגו' והמקרא הבא תוך הכתובים אלו הכפירים שואגים וגו' התלמוד קצר בו והוא נדרש ג"כ בענין זה שהרשעים שואגים במסתר ולטרוף העניים וכדמייתי בעובדא דראב"ש יארוב במסתר כאריה וגו' ואמר ולבקש מאל אכלם שהצדיקים לא בקשו רק על אכלם שכל עצמו של יעקב לא בקש רק ונתן לי לחם לאכול וגו' וק"ל:


במי שהשלים עבודתו עדי ערב. יום המיתה נקרא ערב אף לגבי צדיקים לפי הדמיון או מלשון ערב ותענוג עש"ה ושכבת וערבה שנתיך וגו' וק"ל:


לאו כחיותא מתילי דכתיב בו תרמוש וגו'. ר"ל דביום מסתירים עצמם כפרש"י ולפי זה לא הוה איצטריך למדרש לעיל ויהי לילה העוה"ז שדומה ללילה אלא לילה ממש קאמר שבלילה מראים עצמם:


עד מתי אתה מוסר עמו כו'. אע"ג שכונתו היה לטובה דלא לתפוס צדיקים כדקאמר דלמא שקלת צדיקי ושבקת רשיעי מ"מ קאמר לו ריב"ק שהיה לך למשוך ידך אפילו מן הרשעים כדמסיק יבא בעל הכרם כו' ושהשיב לו קוצים אני מכלה לפי שקראו חומץ בן יין השיב לו חומץ נעשה מיין ע"י הקוצים שבכרם שנתקלקלו הגפנים על ידי הקוצים אבל כשיכלו הקוצים יתוקן הכרם ויחזור היין למוטב שלא יהא נעשה חומץ ודו"ק:


קרי עליה שומר פיו ולשונו וגו'. פרש"י על הכובס עכ"ל וקרוב לפרש יותר שהיה מצטער על נפשו שאמר תפסוהו וכו' וק"ל:


שהוא ובנו בעלו נערה כו'. הזכיר לו גם בנו להגדיל עונו ועי"ל לפי שמדרך כל הרוגי השרים גם נכסיהם לשרים ואם היה לו זרע מעליא וטוב עדיין היה ראב"ש מצטער על אבוד ממונו לשרים משום דכתיב יכין רשע וצדיק ילבש כדאיתא בסוף ב"ק לגבי מסור לאנוס ודו"ק:


ספיקות שלכם כך כו'. ודקאמר מדחציף כולי האי כו' אינו אלא ספיקא בעלמא ולא הוה ודאי כהנהו דניימו בחנותא:


קרי אנפשיה אף בשרי ישכון כו'. לענין רקב וסרחון מייתי האי קרא אבל רמה שלטה בו כדלקמן דנפיק ריחשא מאודניה דאל"כ אמאי לא חשיב ראב"ש נמי בהנהו ז' דלא שלטה בהן רמה בספ"ק דב"ב כמ"ש התוס' שם מיהו ק"ק למ"ד התם דמייתי האי קרא על דוד דלא שלטה ביה רימה ודו"ק:





חכמת שלמה

רש"י בד"ה לאו כחיותא כו' במסתריהם דלמא כו' הד"א:


בד"ה שורייקי כו' והן מין הבשר כצ"ל:





רש"ש

גמרא ואל מעונתם ירבצון אין כו' שאין לו מדור לפ"כ. פי' מדקרינן מעונותם דר"ל מעונות רבות דהיינו לכ"א מעון מיוחד בפ"ע לפ"כ ועי' בשבת (קנב) וכה"ג בב"ב (עה) ע"ש:



גמ' שם רדודי רדיד. עפרש"י ויל"פ ג"כ שעושה רדידי נשים:



רש"י ד"ה על נערה המאורסה. וכל הנסקלין נתלין. זהו דעת ר"א בסנהדרין (מה ב) במשנה אבל חכמים פליגי עליה שם ועי' כתובות (ל ב) תד"ה דין:



תד"ה פועל. השוכר אה"פ ופסק עמהם להשכים כו'. אף שכ"ה גם במדרש שלפנינו שם נראה דט"ס הוא וצ"ל ואמר להם כפמש"כ התוס' לעיל במשנה:



בא"ד לקיים כו' יכנס בכי טוב. עי' מהרש"א ועמש"כ בריש פסחים בס"ד:





הגהות יעב"ץ

גמ' בכניסתו משלו כו'. נ"ב דשאני מגנא ממיקם [יומא כ"ב א']:


שם יבוא בעל הכרם כו'. נ״ב עמש"ל בראש ע"ב מדף הסמוך [ברש"י ד"ה לא סמיך] והיינו נמי טעמא דאליהו דלקמן בסמוך:


רש״י ד"ה בארבע שעי שהיא שעת סעודה והכל כו'. נ״ב אע"ג דסעודת ת״ח בששית מיהו אורחיה למטעם מידי בצפרא כדאמרי' פ"ק דשבת [י' א' ע"ש ובברכות כ"ז א']:


תוס' ד״ה פועל כו' אבל ״אדם" מטפס ועולה כצ"ל:





בן יהוידע

מַאי דִּכְתִיב: "תָּשֶׁת חֹשֶׁךְ וִיהִי לָיְלָה, בּוֹ תִרְמֹשׂ כָּל חַיְתוֹ יָעַר" (תהלים קד, כ). נראה לי בס"ד דקשיא ליה באומרו וִיהִי לָיְלָה והלא החשך עצמו נקרא לילה דכתיב וְלַחֹשֶׁךְ קָרָא לָיְלָה (בראשית א, ה) לכך פירש לילה קאי על עולם הזה שדומה ללילה.
ונראה לי בס"ד דמיון הזה על פי מה שאמרו בגמרא (ברכות יז.) עוֹלָמְךָ תִּרְאֶה בְּחַיֶּיךָ דהכונה שיהי לצדיקים ענג נפש מעין עולם הבא מצד רוב שמחתם בתורה ומצות וזהו עוֹלָמְךָ הוא עולם הבא תִּרְאֶה בְּחַיֶּיךָ בעולם הזה ומצד זה דומה עולם הזה ללילה דאף על פי שהוא חושך ימצא לפעמים בו הדלקת נרות מרובים עד כי לילה כיום יאיר וכן עולם הזה שהוא חושך יאיר בו אור הוא עונג עולם הבא.



"בּוֹ תִרְמֹשׂ כָּל חַיְתוֹ יָעַר", אֵלּוּ רְשָׁעִים שֶׁבּוֹ שֶׁדּוֹמִין לְחַיָּה שֶׁבַּיַּעַר (תהלים קד, כ). נראה לי בס"ד דחיות רעות ההולכים במדבר הם נראין לכל מרחוק ובורחין מהם ונשמרים מהם אך חיות רעות אשר נחבאים ביער אין מרגישים בם להשמר מהם, וכן ענין רשעים יש שהם רשעים גמורים וידועים מאלו אין פחד אך הפחד הוא מן רשעים שאינם ידועים ונראין להדיה וכמו שאמר הכתוב הֳ' לִי בְּעֹזְרָי וַאֲנִי אֶרְאֶה בְשֹׂנְאָי (תהלים קיח, ז).



"תִּזְרַח הַשֶּׁמֶשׁ", לַצַּדִּיקִים (תהלים קד, כב). דריש כן על דרך וְזָרְחָה לָכֶם יִרְאֵי שְׁמִי שֶׁמֶשׁ צְדָקָה (מלאכי ג, כ) לכן דריש אומרו כאן הַשֶּׁמֶשׁ בה"א הידיעה דקאי על שמש שיזרח לצדיקים ונראה לכן הצדיק נמשל לתמר דכתיב צַדִּיק כַּתָּמָר יִפְרָח (תהלים צב, יג) כי שֶּׁמֶשׁ [640] גימטריא תָּמָר [640] והוא אור הזרוח לצדיקים גם מספר שֶּׁמֶשׁ עולה מספר אוֹר צַדִּקִים חֲסִדִים טוֹבִים [640].



"וְאֶל מְעוֹנֹתָם יִרְבָּצוּן", אֵין לְךָ כָּל צַדִּיק וְצַדִּיק שֶׁאֵין לוֹ מָדוֹר לְפִי כְּבוֹדוֹ (תהלים קד, כב). דייק לה מדכתיב מְעוֹנֹתָם ולא 'מעונות' כי מעונתם משמע הראויים להם ואפשר לרמוז הענין בכתוב מְעוֹנֹתָם חלקנה לשתים וקרי בה 'מעון תם' כלומר שלם לפי כבודו ואינו חסר.



"וְלַעֲבֹדָתוֹ עֲדֵי עָרֶב", בְּמִי שֶׁהִשְׁלִים עֲבוֹדָתוֹ עֲדֵי עָרֶב (תהלים קד, כג). מלבד פשט הדברים דקאי על יום המיתה יש לפרש עָרֶב לשון ערבות שהאדם חייב גם בשביל אחרים מצד הערבות אם לא הוכיח אותם והוא השלים חיוב המוטל עליו גם מצד הערבות.
או יובן עָרֶב רמז למיתוק הגבורות בחסדים שחייב האדם לעשות על ידי מעשיו הטובים והוא שם אלקים ברבוע עולה ד' שהוא דין ויתמתק בשם הוי־ה דמלוי יודי"ן שהוא רחמים וזהו הרמוז באותיות עָרֶב שהם ע"ב ר' שהשלים עבודתו גם בזאת שעשה המיתוק כראוי ונרמז זה המיתוק בסדר אותיות ערב שהוא לשון עריבות שהוא ענין המיתוק.
או יובן בס"ד עֲדֵי עָרֶב רמז בזה ע' רב דידוע עי"ן של שְׁמַע (דברים ו, ד) היא עי"ן רבתי שרומזת לבינה ולכך נכתבה בתיבת שמע, כי שמע כלומר הבן והיינו נמי דשמיעה היא בבינה וידוע כי עולם הבא הוא סוד בינה ולזה אמר לַעֲבֹדָתוֹ עֲדֵי עָרֶב עד עין רב כלומר עד שיגיע לעולם הבא שהיא סוד עין רב.



אִי צוּרְבָא מֵרַבָּנָן הוּא וְנַיִים, אַקְדוּמִי אַקְדִּים לְגִירְסֵיהּ. יש להבין למה בתלמיד חכם כפל לשון אַקְדוּמִי אַקְדִּים ובפועל אמר קָדִים עָבִיד ולא אמר אַקְדוּמִי קָדִים?
ונראה לי בס"ד כי הפועל אין דרכו להקדים קודם עלות השחר כלל ורק יזדמן זה במקרה בהיכא דבעל המלאכה נחפז למלאכתו ומבקש מן הפועל להקדים להקיץ באשמורת קודם עלות השחר כדי לעסוק זמן יותר במלאכה שצריכה לו במהרה ולכך כיון דלא הורגל בזה נתנמנם באותו העת מחמת הקצתו מן השינה קודם מדתו בכל יום אך תלמיד חכם בודאי דרכו להקדים שעה או שתים קודם עלות השחר לעסוק בתורה בעוד לילה וכיון דמורגל בקדימה זו אינו מתנמנם מחמת זה ביום ורק יזדמן באיזה לילה שהקדים זמן יותר מקדימה הרגיל בה שהקיץ משנתו ארבע וחמש שעות קודם עלות השחר מפני שנזדמן לו סוגיה עמוקה ורצה לעיין בה אותה הלילה זמן יותר והוכרח להקדים קודם זמן קדימתו הנהוג בכל לילה ולכך הוא מתנמנם ביום ההוא מפני שהיה לו שינוי מן ההרגל שלו לכן אמר אקדומי אקדים לשון כפול.



אִי פּוֹעֵל הוּא, קָדִים עָבִיד עָבִידְתֵּיהּ. קשא הוה ליה למימר קָדִים עָבִידְתֵּיהּ דהא גבי תלמיד חכם לא אמר 'גריס גרסתיה'?
ונראה לי בס"ד דפועל יום אין דרכו לקום באשמורת קודם עלות השחר ואמאי זה מתנמנם אך יזדמן לו שיש לו בביתו מלאכה שלו של עצמו וביום אינו יכול לעסוק בה כי הוא שכיר לעשות מלאכת בעל הבית כדי שיזון בשכרו בני ביתו ועל כן במלאכת עצמו יעסוק בה בביתו באשמורת קודם עלות השחר ולכך מתנמנם ולזה אמר עָבִיד עָבִידְתֵּיהּ דייקא כלומר עבודה השייכה לו לעצמו.



אִי עָבִידְתֵּיהּ בְּלֵילְיָא, רְדוּדֵי רָדִיד. פירוש אם הוא מפועלים שדרכם לעסוק בלילה הנה אלו דרכם לישן אחר זריחת השמש ולמה לעת כזאת מתנמנם מאחר שעתה קם מן השינה? אלא היינו טעמא כי בעל המלאכה היה לו צורך לגמור המלאכה מהר ולכן לא הניחו לעזוב מלאכתו בזריחת השמש אלא ימשך אותה עד שלש וארבע שעות מן היום ולכך זה עתה עזב את עסק המלאכה שעדיין לא ישן והוא מתנמנם כעת.
ודע כי כל השערות אלו שהסביר אותם לו היינו כדי לתפסו בעבור לחקרו ולדרשו ואין הכונה שימסרנו למלכותה על פי השערות אלו יען כי השערות אלו הם מוסברים על פי הרוב דאפשר שהוא אינו תלמיד חכם ואינו פועל ועם כל זה ישן שקרה לו מקרה של הקצה באותה הלילה שהיה לו כאב הראש או כאב שינים או כאב מעיים או היה לו חולה בתוך ביתו ושמשו כל הלילה או היה בסעודת מרעים וכיוצא ולכן אין למסרו ביד מלכות אלא אם כן יעשה לו חקירה ודרישה לדעת למה מתנמנם ולמה לא ישן בלילה ואז אחר שיתברר לו הדבר יעשה מעשה מה שאין כן אם הוא תלמיד חכם או פועל אין צריך לתפסו כדי לחקרו ולדרשו אלא יתלה הדבר בעניינו.
ודע כי המלך מוליך עמו אנשים משחיתים הממונים על הרג וצליבה ובתחילה כאשר תופסו כדי לחקרו ולדרשו אין רשאין לשלוט בו ורק אחר שיתברר אצלו שהוא גנב אומר לאותם המשחיתים תפסוהו אז יצא הדבר מתחת ידו כי אלו יעשו בו משפט כתוב להרגו או לתלותו ואין יכול להצילו מידם כי מאחר שמסרו בידם נמצא נגמר דינו אצלו ולכן כיון שאמר לאותם הממונים על ההוא גברא תפסוהו לא היה יכול להצילו מידם אלא תכף עשו בו משפט כתוב לתלותו כי כך הם מצווים ועומדים מאת המלך.



שָׁלַח לֵיהּ: קוֹצִים אֲנִי מְכַלֶּה מִן הַכֶּרֶם. הא דלא אמר לו הוּרְמָנָא דְּמַלְכָּא הוּא כאשר השיב אותו פַּרְהַגוֹנָא וכאשר השיב רבי ישמעאל לאליהו זכור לטוב.
ונראה לי בס"ד דאף על פי שהיה עושה חקירה ודרישה כשהיה תופסם ומתברר לו רשעתם מתוך דבריהם ועניינם עם כל זה לא היה סומך על בירור זה למסרם למלכות אלא עד שיראה בפרצוף שלהם אשר בו ידע ויבין בחכמה האלקית אשר בקרבו שזה האדם הוא ראוי להכריתו מן העולם והוא כקוץ שאין לו תקנה אלא שריפה שאין בו לחלוחית של מצוה ואינו עתיד לצאת מידו פועל טוב על דרך שאמרו רבותינו ז"ל על פסוק וַיִּפֶן כֹּה וָכֹה וַיַּרְא כִּי אֵין אִישׁ וַיַּךְ אֶת הַמִּצְרִי (שמות ב, יב) כי רבי אלעזר בן רבי שמעון היה לו כח השגה זאת והיה לו רוח הקודש לידע נסתרות ונעלמות ומה שעתיד להיות. וכאשר נמצא בזוהר הקדוש מעשיות המעידים עליו בהשגת רוח הקודש שידע נסתרות כמראה הנביא וכמו שאמרו במעשה דההוא גברא ואותו נחש ולכן השיב לו בפה מלא קוֹצִין אֲנִי מְכַלֶּה מִן הַכֶּרֶם כלומר אני יודעם ומכירם שהם כקוצין שאין להם תקנה אלא בשריפה.
ורבי יהושע בן קרחה ידע שיש לו השגה בכך וידיו רב לו בחכמה האלקית ורוח הקודש וקבל דבריו אלו שבני אדם אלו הם קוצין שאין להם תקנה אלא בשריפה ורק אמר לו למה יהיה דבר זה על ידך וכי מן השמים אפקדוך לעשות כליון זה על ידך הנה דבר זה הוא ביד בעל ההשגחה שהוא בַּעַל הַכֶּרֶם וְהוּא יְכַלֶּה אֶת קוֹצָיו ולמה אתה מכניס עצמך בעובי הקורה? דאף על פי שאין אתה טועה להמית את הזכאי אין אתה ממונה על כך מן השמים!
ובזה מובן הטעם כי אליהו זכור לטוב דהוה שכיח אצל רבי אלעזר ברבי שמעון טפי מן רבי ישמעאל ולא אמר לו כלום על דבר זה כמו שאמר לרבי ישמעאל והיינו משום דהוא יודעו ומכירו שיש לו רוח הקודש וראיה רוחנית דאינו טועה ושוגה באלו האנשים שמוסר אותם למלכות.
ומה שהיה רוצה להציל לאותו כובס וסוף דבר עמד תחת הזקיפה ובכי היינו כי לאותו כובס לא ראה בפרצוף שלו ולא ידע עניינו ומה הוא אלא תכף כשאמר לו אותו דבר החליט בדעתו שזה ראוי להשחיתו מן העולם ואמר לממונים המשחיתים תפסוהו וכיון שאמר לאלו יצא הדבר ידוע שאינו יכול לחזור בו ולכך הוה בכי שמא ח"ו טעה בו ועל זה נאמר פרי המהירות חרטה כי עתה אינו יכול לראות בפרצוף שלו ואחר ששמע דבריו שאמר לו אל ירע בעיניך שדרך לראות בהם הפרצוף ולא ראית כי הנה אני מבשר אותך שלא טעית ולא שגית בדבר זה כי הוא באמת אין לו תקנה אלא הכרתה מן העולם ותשמע דבר אחד ממעשיו הרעים ומזה תבין כמה מלא עבירות וכמה היה הוא רע וקשה בעולם כי הוא ובנו בעלו נערה מאורסה ביום הכיפורים אשר בו כל הרשעים בטלים מן העבירות ומזה תבין אם ביום הכיפורים עשה כך כמה וכמה מעשים רעים עושה בכל יום ואם כן זו הצליבה היא תקנתו ואל תצטער מעתה בעבור זאת וכל זה מן השמים הניחו בלב אותו אדם לומר בפיו הודעה זו לרבי אלעזר כדי לשכך דעתו דרבי אלעזר ולא יצטער.



שָׁלַח לֵיהּ רַבִּי יְהוֹשֻׁעַ בֶּן קָרְחָה: חֹמֶץ בֶּן יַיִן. הנה בודאי אין כוונתו כמו שפירש רש"י ז"ל אלא כונתו בזה על דרך מה שאמר שמואל בגמרא דחולין (חולין קה.) בענין אכילת חלב אחר בשר אנא חלא בר חמרא בהא לגבי אבא והיינו בעבור שהיה אביו מתנהג בחסידות יתירה בענין זה והוא לא נהג באותה חסידות לכן קרא עצמו 'חומץ' לגבי אביו וכן הענין כאן דאמר לו בענין זה אתה חשוב חֹמֶץ בֶּן יַיִן לגבי אביך כי אביך היה משתדל להחיות את ישראל שביטל כמה גזרות רעות מעליהם אף על פי שהיו חייבין בדין ואתה עושה להפך שמוסר אותם להריגה.
והשיב לו מה שאני עושה הוא טובה לישראל כי קוֹצִים אֲנִי מְכַלֶּה מֵהַכֶּרֶם שאני יודע ורואה ברוח הקודש ואבודם הנאה להם והנאה לישראל ולכל העולם וכמו שאמרו בגמרא (משנה סנהדרין י, ו) כָּל זְמַן שֶׁהָרְשָׁעִים בָּעוֹלָם, חֲרוֹן אַף בָּעוֹלָם ושאל בגמרא מאן רשעים ואמר רבי יוסף גַּנְבֵי ואם כן אלו הגנבים שאני תופס אותם הוא קוצים מכאיבים וכאשר אבערם אני גורם חיות לכל ישראל וטובה גדולה כי ודאי טוב לכרם אם יבערו את קוציו ממנו.



הִנִּיחַ יָדוֹ עַל בְּנֵי מֵעָיו, וְאָמַר: שִׂישׂוּ בְּנֵי מֵעַי, שִׂישׂוּ, וּמַה סְּפֵקוֹת שֶׁלָּכֶם כָּךְ, וַדָּאוֹת שֶׁלָּכֶם עַל אַחַת כַּמָּה וְכַמָּה. פירוש אם זה הכובס שלא ראיתי בפרצוף שלו קודם שמסרתיו דעל כן הייתי מסתפק שמא שגיתי בו כך דנתברר לי עתה שלא שגיתי הודאות שלכם שהם בבני אדם שלא מסרתים אלא עד שראיתי בפרצוף שלהם ונתבררו אצלי בראיה הרוחנית על אחת כמה וכמה שיהיה לבי בטוח שלא יצא תקלה מתחת ידי כלל.
ועדיין צריך להבין למה הניח ידו על בני מעיו יאמר דברים בלי השמת ידים? ועוד למה החליט ותלה השמחה לבני מעיו יותר משאר איבריו ויותר שייך לומר שִׂישׂוּ שְׂפָתַי וּלְשׁוֹנִי שהיה מוסר הגנבים במאמר פיו?
ונראה לי בס"ד דכתב הרב עיון יעקב ז"ל דבני מעיו קאי על הלב והכליות כדאמרינן בסוף ברכות (ברכות סא.) לב מבין כליות יועצות וידוע דהלב והכליות נקראין בני מעים כדאיתא ביורה דעה (סימן נב) עד כאן דבריו עיין שם. וידוע מה שאמרו רבותינו ז"ל שתי כליות יש באדם אחת מימין ואחת משמאל ואותה שבשמאל מיעצתו לרעה, וכתב מהרש"א ז"ל דלכן אמר דוד המלך ע"ה אַף לֵילוֹת יִסְּרוּנִי כִלְיוֹתָי (תהלים טז, ז) שזכה דוד המלך ע"ה שגם הכוליא של שמאל מיעצתו לטובה עיין שם. ובזה פרשתי דברי החכם בצוואתו לבנו בני קח את העיצה מן הרחוק ועשה את הקרוב רחוק והוא פלא! ולפי האמור הכונה כך קח העיצה מן הרחוק כלומר מכוליית הימין שהיא רחוקה מן הלב כי הלב הוא הלוקח את העיצה ולא תקח מכוליית השמאל שהיא קרובה ללב ועל ידי כך תעשה את הרחוק שהוא כוליית השמאל מיעצת לטובה כמו הקרוב שגם היא תייעץ לטובה.
ובזה פרשתי בס"ד הכתוב בישעיה עֵצוֹת מֵרָחוֹק אֱמוּנָה אֹמֶן (ישעיה כה, א) פירוש עצות הבאים מן הרחוק דוקא הנה הם אמונה אומן שתאמין שהם לטובה ולכן נאמר בשבח התורה באשת חיל מִמֶּרְחָק תָּבִיא לַחְמָהּ (משלי לא, יד) ולזה אמר שָׁלוֹם שָׁלוֹם לָרָחוֹק וְלַקָּרוֹב אָמַר הֳ' וּרְפָאתִיו (ישעיה נז, יט) שהקדוש ברוך הוא ירפא כוליית השמאל לעשותה ככוליית הימין המיעצת לטובה.
ולכן הניח ידיו על בני מעיו שהם הלב והקולייא של ימין להורות דהלב שלו אינו לוקח עיצה אלא מכוליית הימין שמיעצת לטובה ומסירת הכובס למלכות היתה בעצת כולית הימין וכאשר נראה עתה סופו של דבר בהודאת הכובס על עצמו. ונראה לרמוז בס"ד ראשי תיבות כוליה לב ידים הוא 'כלי' כי הלב הוא הלוקח את העצה והכוליה היא הנותנת את העיצה והידים הם העושים המעשה שהוא הפועל על פי העיצה ההיא.
נמצא שלשה אלה הם שותפים בכל דבר ודבר מתחלה ועד סוף אך שותפות שלשה שסימנם כלי יש שותפות עם כוליה ימנית דצירוף כלי זה הוא נקרא 'כלי יקר' כמו שנאמר הִבָּרוּ נֹשְׂאֵי כְּלֵי הֳ' (ישעיה נב, יא) ויש שותפות עם כוליה השמאלית המיעצת לרעה אשר צירוף זה נקרא 'כלי מות' כמו שנאמר וְלוֹ הֵכִין כְּלֵי מָוֶת (תהלים ז, יד) ולכן נתכוון רבי אלעזר לתת ידו על לבו ועל כוליה הימנית לרמוז כי צירוף כלי שיש בצלו הוא יד ולב עם כוליה הימנית שצירוף זה נקרא כלי ה' ונקרא כלי יקר.
ודע אף על גב שדיבר עם רבי אלעזר אחר דזקפוה הנה היה דרכם דאחר שזוקפים אותו אין מותחים החבל לחנקו אלא ממתינים עליו זמן עד שיתוודה ויצווה לבני ביתו שעומדים תחת הזקיפה ומדבר עמהם מה שרוצה לדבר.



הֲווּ מַפְקֵי מִינֵיהּ דִּיקּוּלֵי דִּיקּוּלֵי דְּתַרְבָּא. נראה דאף על גב דאפשר להיות שומן רב בדורות הראשונים שהיו גדולים באיכותן ובכמותן מכל מקום אפשר לשון זה לאו דוקא אלא הוא לשון גוזמא כמו שאמרו בגמרא על תפוח וגפן ופרוכת דברו חכמים לשון הבאי וכמו שאמרו במסכת מדות ותמיד (תמיד כט.) וכן אמרו דברה תורה לשון הבאי כמו שנאמר עָרִים גְּדֹלֹת וּבְצוּרֹת בַּשָּׁמָיִם (דברים א, כח) וכן דברו בנביאים וַתִּבָּקַע הָאָרֶץ בְּקוֹלָם (מלכים א' א, מ) ועל כן גם הכא אפשר דנקיט הגמרא כלשון בני אדם לומר על דבר שהוא רב משיעור הנהוג לשון המורה רבוי עצום מאד ואינו כך ממש ואפשר לפי זה דגם מה שאמרו תלמודא דְּהֲוָה עַיִיל בַּקְרָא דְּתוֹרֵי בֵּינַיְהוּ לאו דוקא אלא הוא לשון גוזמא כלשון בני אדם.





מראית העין

יצאו צדיקים לקבל שכרן וכו'. אפשר במה שהקשו הראשונים ז"ל דבפ"ק דקדושין אמרו דע"ע דחלה שלש ועבד שלש יוצא בשש ואינו חייב להשלים ואלו פרק האומנים אמרו היכא דשכיר או קבלן נאנס אין לו אלא שכר מה שעשה ותירץ מהר"ם דשאני ע"ע שכבר קבל שכרו משא"כ פועל ושכיר שלא קבלו עדיין שכרן. ולפ"ז יש לדון ותצא דינ"א בשכר העה"ב שהוא אח"כ דאם נאנסו בחולי וכיוצא אין להם שכר על הזמן ההוא שהיו בטלים. וז"ש יצאו צדיקים לקבל שכרן דהשכר הוא בסוף וא"כ אם נאנסו אותו זמן אין להם שכר וז"ש במי שהשלים עבודתו עדי ערב ולא היה להם שום ביטול כדין פועל וזהו שורת הדין אמנם הקב"ה ברב רחמיו מפליא לעשות וכמ"ש אני עני בדרושים בפסוק מה רב טובך וכו':


רבי אל ירע בעיניך שהוא ובנו וכו'. אפשר דבשעת מיתתו חזר בתשובה והתודה ובכלל נתחרט שאמר לו חומץ בן יין שאינו אמת כי הוא ובנו וכו' ובנו רשע בן רשע. ומסתמא הוא צדיק בן צדיק. ועל זה אמר רבי אלעזר שישו בני מעי שישו אם ספיקות שלכם כך וכו' ואמר שישו ב' פעמים א' שהיה רשע ואחד שהתודה ומת בתשובה:





פתח עינים

אתיוה לר' אלעזר בר' שמעון וקתפיש גנבי. כתב הריטב"א הא דדאין שלא בעדים והתראה ושלא בזמן סנהדרין. שאני הכא דשליחא דמלכא הוא ומדיני המלכות להרוג בלא עדים והתראה וכו' ע"ש. ובעניותי אנכי עמדתי על דבריו בספרי הקטן ברכי יוסף בח"מ סימן ב' סוף אות ג' ע"ש באורך:

גמ'. אמר ריש לקיש פועל בכניסתו משלו ביצאתו משל בעל הבית.
ופירש"י (בד"ה בכניסתו וד"ה משלו) וז"ל בכניסתו לעיר משלו צריך לוותר משלו אצל בעל הבית ולהחשיך אצלו. וביצאתו למלאכתו בבקר משל בעל הבית אינו צריך להקדים אלא עם הנץ החמה עכ"ל. ועיין בתוס' (ד"ה פועל) דזמן מלאכה הוא מהנץ החמה עד צאה"כ. וצ"ב דהרי מצינו דיש ב' הלכות וגדרים בדין יום: א) חלות שם חפצא של יום - דהיינו מעלות השחר ועד צאה"כ, ב) חלות דין זמן היום שנמדד מנץ החמה ועד שקיעת החמה, דכל שיעורי היום תלויים בחלות דין זמן היום - דהיינו מנץ החמה ועד השקיעה. דהנה במשנה במגילה (דף כ.) איתה אין קורין את המגילה ואין טובלין ואין מזין קודם שתנץ החמה וכו' וכולן שעשו משעלה עמוד השחר כשר. ועיין ברש"י שם (ד"ה וכולן) וז"ל דמעלות השחר יממא הוא אבל לפי שאין הכל בקיאין בו צריכין להמתין עד הנץ החמה עכ"ל, והיינו דיש גזרה דרבנן שלא לעשות מצות אלו קודם נץ החמה שמא יקדים לעשותן קודם עמוד השחר כשעדיין לילה. אמנם עיין בתוס' (יומא דף לז: ד"ה אמר) דמשמע דס"ל שדין נץ החמה הוי דין לכתחילה מדאורייתא ולא רק משום חשש שמא יקדים המצוה ויעשנה קודם זמן חיובה בלילה, דהרי תוס' הוכיחו שזמן ק"ש ביום מדאורייתא חל מנץ החמה מהא דשומרת יבם לא תטבול עד הנץ החמה, ומוכח מזה שדבר שזמנו ביום מצותו לאחר הנץ, ואם מה שאינה טובלת עד הנץ הוא רק מחשש מדרבנן שמא תקדים ותטבול בלילה מהי הראייה לזמן ק"ש של יום ולקבוע דזמנו מה"ת מנץ החמה. וז"ל ר"ת פירש דזמן ק"ש הוי אחר הנץ החמה כמתניתין דהכא וכרבי שמעון והוותיקין היו ממהרין שלא כדין קודם הנץ החמה בשביל חובת תפילה כדי לסמוך גאולה לתפילה שתהא עם שמש וכו' ועוד הביא ראייה מפרק שני דמגילה וכן שומרת יום כנגד יום לא תטבול עד הנץ החמה וכולן שעשו משעלה עמוד השחר כשר אלמא דבר שזמנו ביום מצותו אחר הנץ עכ"ל. ומבואר דתוס' סוברים שאע"פ שחל חלות שם יום בעלות השחר יש דין מה"ת להמתין מלטבול ולקרוא ק"ש עד הנץ החמה, וצ"ב ביסוד הדברים.
ונראה דס"ל לתוס' דיש דינים התלויים בחלות שם חפצא של יום - דהיינו מעלות השחר עד צאה"כ, ויש דינים התלויים בזמן יום - דהיינו מנץ החמה עד השקיעה דהוי חלות שם זמן יום. ולתוס' ק"ש של יום תלוי בזמן יום ולא בחלות שם חפצא דיום, וע"כ זמן ק"ש חל מנץ החמה ואילך, ואע"פ שמעלות השחר חל חלות שם חפצא דיום. והראייה לכך משיטת הגר"א (ביאור הגר"א באו"ח ס' תנ"ט ס' ב') שסובר דחשבון שעות היום לגבי שיעורי זמן ק"ש ותפילה הוא מנץ החמה ועד שקיעת החמה ודלא כשיטת המגן אברהם (סי' נ"ח סק"א וסי' רל"ג סק"ב) דס"ל ששיעורי זמן ק"ש ותפילה נמדדים מעלות השחר עד צאה"כ. וצ"ב בשיטת הגר"א דהרי החפצא של יום מתחיל מעלות השחר וא"כ אמאי מודדים זמן ק"ש ותפילה מנץ החמה. ועכצ"ל כמו שביארנו דיש ב' דינים ביום: א) חלות שם חפצא של יום שחל מעלות השחר עד צאה"כ, ב) חלות דין זמן היום, שזמני היום תלויים בזריחת השמש דהיינו מנץ החמה ועד שקיעה"ח. ובנוגע לשיעורים של היום מודדים מנץ החמה ועד השקיעה, דהיינו בזמן זריחת השמש, דהוי מדה קבועה וברורה עם גבולות ניכרים. ומשום כך סובר הגר"א דזמן ק"ש ותפילה נמדדים מנץ החמה ועד שקיעת החמה, דזמני היום לחוד והחפצא של יום לחוד.
ונראה עוד שיש ב' מקורות בתורה לשתי הגדרות הנ"ל של יום ולילה: א) "ויקרא אלוקים לאור יום ולחשך קרא לילה" (בראשית א: ה), שמזה נלמד דחלות שם וחפצא של יום תלוי במציאות של אור וחשך, דהיינו מעלות השחר שמתחיל להיות אור עד צאה"כ שנעשה חשך. ב) "יהי מאורות ברקיע השמים להבדיל בין היום ובין הלילה והיו לאותות ולמועדים ולימים ולשנים" (בראשית א: יד), שמזה נלמד דחלות דין זמן היום הוא מנץ החמה ועד שקיעת החמה. ולפי"ז יש לבאר את פסק הרמב"ם (פ"ה ה"ט מהל' קרבן פסח) וז"ל מי שהיה בינו ובין ירושלים יום י"ד עם עליית השמש ט"ו מיל או יתר ה"ז דרך רחוקה וכו' פחות מזה אינו בדרך רחוקה מפני שהוא יכול להגיע לירושלים אחר חצות עכ"ל. וצריך ביאור מדוע לשיטת הרמב"ם השיעור דדרך רחוקה תלויה באם היה יכול להגיע לירושלים מנץ החמה עד חצות ולא מעלות השחר עד חצות, דהרי מעלות השחר כבר חל חלות שם יום ושחיטת התמיד זמנה מעלות השחר (עיין ברמב"ם פ"א ה"ב הל' תמידים ומוספים). ונראה עפ"י הנ"ל דאע"פ שחל חלות שם יום מעלות השחר אך חלות דין זמן היום ושיעורי היום תלויים בנץ החמה. ושיטת הרמב"ם היא דשיעור דרך רחוקה הוי שיעור ביום ונמדד מנץ החמה. ועיין ברמב"ם (פ"א מהל' תמידים ומוספים ה"ג) שפסק דתמיד של בין הערביים זמנו מתחיל משיאריך הצל ויראה לכל שהאריך, ומבואר שחצות היום נמי תלוי בזריחת השמש, ומבואר דשיטת הרמב"ם היא דזמני ושיעורי היום נמדדים מנץ החמה ועד שקיעת החמה ולא מעלות השחר, וכשיטת הגר"א שלא כדעת המג"א.1
ולפי"ז יל"ע מדוע ס"ל להתוס' דהגדר של יום בפועל הוא מנץ החמה עד צאה"כ, דאם יום הפועל מתחיל מהנץ והוי חלות דין של זמן היום אזי לכאורה סוף היום הוא בשקיעת החמה, ואם סוף היום שלו הוא בצאת הכוכבים והתחייבות פועל לעבודת יום היינו לחלות דין חפצא של יום, א"כ לכאורה תחילת היום צריך להיות מעלות השחר. ויתכן לומר דיש כאן ויכוח בין הבעלים שטוענים שהפועל התחייב לעבוד מעלות השחר עד צאה"כ, ובין הפועל שטוען דנתחייב לעבוד רק מנץ החמה עד שקיעת החמה, ומשו"ה אזלינן בתר המוחזק, דבבקר הפועל הוי המוחזק דעדיין לא התחיל לעבוד ומשום כך הוא הקובע את השיעור של יום העבודה דמתחיל עם נץ החמה. אולם בנוגע לסוף היום הבעה"ב הוי המוחזק ויכול לדרוש מהפועל שיעבוד אצלו עד צאה"כ. ומשו"ה קיי"ל דיום פועל הוא מהנץ החמה עד צאה"כ.
ועיין בתוס' ד"ה פועל וז"ל ור"ח פירש בכניסתו למלאכתו נותן משלו לבעה"ב וממהר לצאת קודם הנץ החמה שהוא זמנו לצאת ויוצא מעלות השחר ולכך ביצאתו ממלאכתו משל בעל הבית, שיוצא קודם צאת הכוכבים שיגיע לביתו עד צאה"כ, וזהו משל בעה"ב שהרי דינו היה עד צאה"כ כמו שמביא מן הפסוק וכו' לקיים הא דאמר לעולם יכנס בכי טוב עכ"ל. ומשמע דהר"ח סובר דיום פועל הוא מעלות השחר עד צאה"כ, והפועל יוצא מעלות השחר משום דההליכה לעבודה נחשבת כחלק מהעבודה עצמה, ובעצם היה צריך לעבוד עד צאה"כ והא דיוצא הפועל קודם צאה"כ הוא משל בעל הבית, והותר לו לצאת מוקדם בכדי שיכנס לביתו בכי טוב. אולם יתכן לומר דאף לפי הר"ח עיקר חיוב הפועל הוא לעבוד מהנץ עד צאה"כ וכדפירש רש"י, משום דאזלינן בתר המוחזק. אמנם הר"ח סובר דמאחר שהפועל יוצא מן העבודה לפני צאה"כ על חשבון הזמן של הבעל הבית בכדי שיכנס לביתו בכי טוב התקינו שילך מביתו לעבודה בעלות השחר, וס"ל דההליכה לעבודה נחשב כחלק מהעבודה עצמה.2
1 וע"ע בס' רשימות שיעורים למס' ברכות (עמ' כט - לא, ועמ' פו - פט).
2 ועיין בריטב"א ד"ה אמר ריש לקיש וז"ל ואחרים פירשו פועל בכניסתו למלאכה בבקר צריך לתת משלו שיקדים ללכת קודם הנץ החמה שיתחיל מלאכתו בשדה כשתנץ החמה, וביציאתו מן המלאכה יטול משל בעל הבית שיצא מן השדה קודם צאת הכוכבים ויהיה בביתו כשיצאו הכוכבים, ותקנו כך כדי שלא יכנס אחר צאה"כ שיש סכנה וכו' דאלמא זמן פועל הוא מהנץ החמה עד צאת הכוכבים עכ"ל.

